Kristian Jensen (V), 2008-05-06:
Dansk Folkeparti har fremsat et forslag om at erstatte det, de kalder for klistermærkeordningen for varebiler, med en ny nummerpladeordning.
Klistermærkeordningen indebærer, at ejere af varebiler med ret til at benytte den privat skal forsyne deres bil med et særligt klistermærke, der er udsendt af SKAT.
Forslagsstillerne ønsker, at regeringen senest den 1. oktober 2008 afskaffer klistermærkeordningen og i stedet indfører en ordning, hvor retten til privat benyttelse af en bil på gule plader vises ved, at nummerpladen gives et specielt udseende, eller ved at der anvendes bestemte numre eller bogstavserier m.v. Formålet med forslaget er ifølge forslagsstillerne at skabe en mere sikker mærkatordning og forbedre grundlaget for SKAT's kontrolarbejde.
Forslagsstillerne anfører videre, at klistermærkeordningen har været kritiseret mange steder fra, og der har været rejst kritik af, at det netop er bilejere med ret til privat anvendelse, der skal mærke bilerne, mens bilejere, der alene må bruge bilerne erhvervsmæssigt, ikke skal mærke bilerne.
Desuden anfører forslagsstillerne, at ordningen, som den fungerer nu, kan give anledning til uberettiget anvendelse af klistermærker på biler, der egentlig ikke må benyttes privat.
Lad mig som besvarelse af forslaget lige starte med at sige, at jeg fuldt ud er opmærksom på den kritik af ordningen, der er blevet rejst.
Det er dog mit indtryk, at kritikken har været klart aftagende, siden ordningen blev indført i 2007.
Jeg kan oplyse, at SKAT har gennemført en evaluering af ordningen, og konklusionen er, at den har styrket SKAT's muligheder for at kontrollere, om varebiler bruges i overensstemmelse med den anmeldte anvendelse.
Desuden har SKAT's kontrol medført, at under 1 pct. af bilerne kører uberettiget med klistermærker på.
Selv om man kan sige, at ordningen har forbedret vores kontrolmuligheder, kan man også fremdrage en anden positiv effekt, som jeg naturligvis ikke direkte kan henvise til indførelsen af klistermærkeordningen.
Jeg kan bare konstatere, at andelen af biler, der er skiftet fra at være rent erhvervsmæssigt anmeldt til nu enten at være blandet anmeldt eller anmeldt til at være benyttet rent privat, er steget markant.
Hvis man har en skidt tankegang om sine medmennesker, kunne man måske nå til den konklusion, at nogle har benyttet ordningen til nu at få styr på anmeldelsen, så de ikke længere kører med en forkert anvendelse og dermed en lavere afgiftsbetaling end loven siger.
Men da jeg ikke har nogen dokumentation for det, er det naturligvis ikke et argument, som jeg vil fremføre; det må andre så kunne gøre, hvis de vil det.
Selv om der er en evaluering, der viser, at ordningen fungerer tilfredsstillende, er jeg sådan set enig med forslagsstillerne i, at vi bør undersøge mulighederne for at lave en ordning, der er endnu bedre end den nuværende.
Løsningen kunne f.eks. være, som forslagsstillerne siger, at komme med en nummerplade, der viser, hvorvidt bilen må anvendes privat.
Regeringen har derfor gjort sig tilsvarende tanker og påtænker at komme med et forslag her i løbet af 2008.
Hvis der laves en ny ordning, er det væsentligt for mig, at ordningen tilrettelægges, så der reelt bliver tale om en forbedring, uden at vi samtidig pålægger ejerne af bilerne unødvendige byrder.
Før vi skal beslutte os til, hvordan en sådan ny ordning skal se ud, er der nogle ting, som skal vurderes og afklares.
En ordning med nye nummerplader kan f.eks. omfatte alle varebiler, det vil så sige eksisterende som nye biler til privat, til blandet eller til erhvervsmæssig anvendelse, sådan at alle så at sige skal skifte deres nummerplader ud.
En anden og langt mindre indgribende mulighed vil være at lave ordningen fremadrettet, så der alene introduceres nye nummerplader til varebiler, der bliver indregistreret til privat eller blandet anvendelse efter ordningens indførelse.
Hvis ordningen skal omfatte alle varebiler til privat eller blandet benyttelse, er det godt 160.000 biler, der skal forsynes med nye nummerplader.
Jeg mener derfor, at der må være gode argumenter for at vælge den fremadrettede løsning.
Omvendt skal vi naturligvis også være opmærksomme på, at en fremadrettet løsning indebærer en meget lang overgangsperiode, og at ordningen med klistermærkerne i så fald skal videreføres sideløbende med den nye ordning i årene fremover.
Under alle omstændigheder vil en løsning med særlige nummerplader indebære, at biler skal omregistreres, hvis de skifter fra privat eller blandet anvendelse til erhvervsmæssig anvendelse - eller omvendt. Ordningen med klistermærkerne har været gratis for brugerne.
Hvis ordningen med nye nummerplader skal gøres fremadrettet, minimerer vi merudgiften for borgerne, idet der kun skiftes nummerplade ved ønske om ændringer i anvendelsen af bilen.
Det vil så være et lovforslag, der vil komme til vedtagelse senere, da vi ikke har mulighed for at kunne gennemføre en egentlig vedtagelse af et lovforslag i den her folketingssamling.
Beslutningsforslaget om nu at beslutte at indføre særlige nummerplader til varebiler til privat anvendelse skal derfor afvises af regeringen.